玉泉院荔枝軒
作者：楊朏
朝代：宋

paragraphs: 曾觀荔枝圖，幾費丹青粧。
能紅能紫亦能綠，不能寫得天然香。
曾讀荔枝譜，品品堪第一。
較量滋味論高低，大抵聞名不聞實。
我疑真宰推化工，安排百果分番紅。
杏梅桃李不足數，先教碌碌隨春風。
錦囊玉液相渾淪，百果讓作東南元。
別有真香與味色，一時分付荔枝軒。